CELEX: 52014PC0720
Language: da
Date: 2015-02-24
Title: Forslag til RÅDETS AFGØRELSE om ophævelse af Rådets beslutning 77/706/EØF om en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolieprodukter og Kommissionens beslutning 79/639/EØF om gennemførelse af Rådets beslutning 77/706/EØF

EUROPA-KOMMISSIONEN
            Bruxelles, den 24.2.2015
            COM(2014) 720 final
            2014/0342(NLE)
            Forslag til
            RÅDETS AFGØRELSE
            om ophævelse af Rådets beslutning 77/706/EØF om en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolieprodukter og Kommissionens beslutning 79/639/EØF om gennemførelse af Rådets beslutning 77/706/EØF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Ifølge Rådets beslutning 77/706/EØF kan Kommissionen fastsætte et mål på op til 10 % nedsættelse af forbruget af mineralolieprodukter i tilfælde af forsyningsvanskeligheder. Medlemsstaterne skal iværksætte hensigtsmæssige foranstaltninger for at nedsætte deres forbrug i overensstemmelse hermed. Beslutningen og Kommissionens beslutning 79/639/EØF fastlægger komplekse regler for nedsættelse af forbruget af mineralolieprodukter i tilfælde af forsyningsvanskeligheder. De to beslutninger er aldrig anvendt i praksis. Navnlig har Kommissionen aldrig fastsat et fællesskabsmål for nedsættelse af forbruget af mineralolieprodukter.
            
            
               Beslutningerne var grundlæggende i overensstemmelse med det internationale energiprogram fra 1974, der er oprettelsestraktaten for Det Internationale Energiagentur (IEA), og som pålagde IEA-medlemsstater at indføre efterspørgselsbegrænsende foranstaltninger, som var tilstrækkelige til at nedsætte forbruget med 7 eller 10 %, hvis gruppen oplevede et fald i sine olieleverancer på mindst hhv. 7 eller 12 %.
            
            
               Normalt kan olieforsyningsvanskeligheder håndteres ved at øge udbuddet (frigive lagerbeholdninger eller øge egenproduktion) eller ved at mindske efterspørgslen (efterspørgselsbegrænsende foranstaltninger eller brændselsskift). I årenes løb er vigtigheden af reservelagerbeholdninger øget, og frigivelsen af sådanne lagerbeholdninger anses generelt – også af IEA – som det vigtigste reaktionsmiddel i en krise. Ved olieforsyningsvanskeligheder kan frigivelsen af lagerbeholdninger hurtigt erstatte de manglende mængder uden at forstyrre den økonomiske aktivitet i EU eller EU-borgernes hverdag. Derudover finansieres beredskabsolielagre ofte af en afgift, der betales af forbrugerne, som derfor har en legitim forventning om, at lagrene frigives ved forsyningsvanskeligheder frem for at forbruget begrænses.
            
            
               Det beslægtede direktiv om minimumslagre af olie
                  1
                blev revideret i 2009 og gælder fra 2013. Det fastsætter styrkede rammer for etablering og tilgængelighed af beredskabsolielagre og detaljerede procedurer for brugen af lagrene. Det pålægger også medlemsstaterne at have procedurer, så de kan "fastsætte generelle eller specifikke begrænsninger af forbruget i forhold til den anslåede forsyningsmangel, bl.a. ved at give visse brugergrupper prioritet ved tildeling af olieprodukter" (artikel 20, stk. 1). Det er et vigtigt redskab, som bidrager til den generelle energipolitiske målsætning om forsyningssikkerhed. Nu, hvor det reviderede direktiv om minimumslagre for olie er vedtaget og trådt i kraft, er det hensigtsmæssigt at se på, om overlappende bestemmelser i Rådets beslutning 77/706/EØF fortsat er nødvendige.
            
            
               På denne baggrund foreslår Kommissionen, at Rådet ophæver Rådets beslutning 77/706/EØF og samtidig også Kommissionens beslutning 79/639/EØF. 
            
            
               2.RESULTAT AF HØRINGER AF INTERESSEREDE PARTER OG KONSEKVENSANALYSER
            
            
               Ved dens møde den 23. januar 2014 blev Koordinationsgruppen for mineralolie og mineralolieprodukter hørt om hensigtsmæssigheden af at ophæve Rådets beslutning. Medlemsstaterne støttede initiativet om at ophæve Rådets beslutning og Kommissionens gennemførelsesbeslutning, som blev vedtaget i en tid, hvor beredskabslagre spillede en meget mindre rolle, end det er tilfældet i dag. 
            
            
               I konsekvensanalysen
                  2
                for det reviderede direktiv om minimumslagre af olie (Rådets direktiv 2009/119/EF) blev de alternative reaktionsmidler (efterspørgselsbegrænsning, brændselsskifte og produktionsstigning) gennemgået og deres begrænsninger fremhævet.  Navnlig kræver efterspørgselsbegrænsning offentlighedens accept, som kan være svær at opnå, og som også kan skabe hindringer for erhvervslivet og industriaktiviteter og borgernes mobilitet.
            
            
               3.JURIDISKE ASPEKTER AF FORSLAGET
            
            
               Forslaget bygger på artikel 122, stk. 1, traktaten om Den Europæiske Unions funktionsmåde (TEUF) (tidligere artikel 100, stk. 1, i EF-traktaten) og den tidligere artikel 103, stk. 4, som var grundlaget for Rådets beslutning 77/706/EØF.
            
            
               Som følge af ophævelsen af den nævnte beslutning vil Kommissionens beslutning 79/639/EØF, som fastsætter de nærmere regler for gennemførelsen af Rådets beslutning 77/706/EØF, miste sit retsgrundlag og anvendelsen i praksis. For at sikre retssikkerheden bør Kommissionens beslutning 79/639/EØF derfor også ophæves. Det kan Rådet gøre efter forslag fra Kommissionen. 
            
            
               2014/0342 (NLE)
            
            
               Forslag til
            
            
               RÅDETS AFGØRELSE
            
            
               om ophævelse af Rådets beslutning 77/706/EØF om en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolieprodukter og Kommissionens beslutning 79/639/EØF om gennemførelse af Rådets beslutning 77/706/EØF
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 122, stk. 1,
            
         
         
            
               under henvisning til forslag fra Europa-Kommissionen og
            
            
               ud fra følgende betragtninger:
            
            
               (1)Den 7. november 1977 besluttede Rådet med beslutning 77/706/EØF
                  3
                at indføre en mekanisme vedrørende en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolieprodukter.
            
            
               (2)Den 15. juni 1979 fastsatte Kommissionen ved beslutning 79/639/EØF
                  4
                de nærmere regler for gennemførelsen af Rådets beslutning 77/706/EØF.
            
            
               (3)Beslutning 77/706/EØF og 79/639/EØF fastlægger komplicerede procedurer, som indebærer en betydelig administrativ byrde for både medlemsstaterne og Kommissionen, herunder forskellige indberetningsforpligtelser.  De pågældende procedurer har ikke været anvendt i praksis.
            
            
               (4)Ved forsyningsvanskeligheder kan beredskabslagre hurtigt og effektivt erstatte de manglende mængder uden at forstyrre den økonomiske aktivitet eller skabe hindringer for mobiliteten. På nuværende tidspunkt anses beredskabslagre således for at være det vigtigste reaktionsmiddel i en situation med olieforsyningsvanskeligheder.
            
            
               (5)Desuden er der med Rådets direktiv 2009/119/EF etableret styrkede rammer for beredskabslagre, som sikrer, at de er til rådighed og fysisk tilgængelige, og som fastsætter procedurerne for deres anvendelse.
            
            
               (6)Direktiv 2009/119/EF
                  5
                pålægger også medlemsstaterne at have procedurer, så de kan pålægge generelle eller specifikke begrænsninger af forbruget, bl.a. ved at give visse brugergrupper prioritet ved tildeling af olieprodukter.
            
            
               (7)Som led i Kommissionens program for målrettet og effektiv regulering gennemgås EU-lovgivningen systematisk for at identificere muligheder for at forenkle og mindske regelbyrden.
            
            
               (8)Som følge af ophævelsen af beslutning 77/706/EØF vil Kommissionens beslutning 79/639/EØF, som fastsætter de nærmere regler for gennemførelsen af Rådets beslutning 77/706/EØF, blive overflødig og bør ligeledes ophæves.
            
            
               VEDTAGET DENNE AFGØRELSE: 
            
            
               Artikel 1
            
            
               Beslutning 77/706/EØF og 79/639/EØF ophæves.
            
            
               Artikel 2
            
            
               Denne afgørelse træder i kraft på tyvendedagen efter offentliggørelsen i Den Europæiske Unions Tidende.
            
            
               Artikel 3
            
            
               Denne beslutning er rettet til medlemsstaterne.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets direktiv 2009/119/EF af 14. september 2009 om forpligtelse for medlemsstaterne til at opretholde minimumslagre af mineralolie og/eller mineralolieprodukter, EUT L 265 af 9.10.2009, s. 9–23.
               
               
                  
                     (2)
                  SEK(2008) 2858.
               
               
                  
                     (3)
                  Rådets beslutning 77/706/EØF af 7. november 1977 om en målsætning på fællesskabsplan for nedsættelse af forbruget af primær energi i tilfælde af vanskeligheder for forsyningen med mineralolie og mineralolieprodukter (EFT L 292 af 16.11.1977, s. 9).
               
               
                  
                     (4)
                  Kommissionens beslutning 79/639/EØF af 15. juni 1979 om gennemførelse af Rådets beslutning 77/706/EØF (EFT L 183 af 19.7.1979, s. 1).
               
               
                  
                     (5)
                  Rådets direktiv 2009/119/EF af 14. september 2009 om forpligtelse for medlemsstaterne til at opretholde minimumslagre af mineralolie og/eller mineralolieprodukter (EUT L 265 af 9.10.2009, s. 9).